รัฐบาลไทย-ข่าวทำเนียบรัฐบาล-ผลการประชุมองค์กรหลัก ครั้งที่ 6/2561
วันพฤหัสบดีที่ 15 มีนาคม 2561
ผลการประชุมองค์กรหลัก ครั้งที่ 6/2561
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานการประชุมองค์กรหลัก ครั้งที่ 6/2561 เมื่อวันอังคารที่ 13 มีนาคม 2561 ณ ห้องประชุมราชวัลลภ อาคารราชวัลลภ
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการเป็นประธานการประชุมองค์กรหลัก ครั้งที่ 6/2561 เมื่อวันอังคารที่ 13 มีนาคม 2561 ณ ห้องประชุมราชวัลลภ อาคารราชวัลลภ โดยมีศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ รวมทั้งผู้บริหารระดับสูงของกระทรวงศึกษาธิการเข้าร่วมประชุม โดยมีผลการประชุมที่สําคัญดังนี้
● ศธ.เตรียมประสาน สสส.ดูแลกิจกรรมสร้างสรรค์สําหรับเด็กและเยาวชนช่วงปิดเทอม
พล.อ.สุรเชษฐ์ ชัยวงศ์กล่าวว่า ก่อนเริ่มการประชุมคณะรัฐมนตรีเมื่อวานนี้ (13มี.ค.61) สํานักงานกองทุนสนับสนุนการสร้างเสริมสุขภาพ (สสส.) ได้จัดกิจกรรมรณรงค์ "ปิดเทอมสร้างสรรค์ เปิดหน้าต่างสู่การเรียนรู้" เพื่อให้เด็กและเยาวชนได้ทํากิจรรมที่เป็นประโยชน์ มีโอกาสหารายได้พิเศษเพิ่มเติมในช่วงปิดเทอม ไม่ว่าจะเป็นกิจกรรมด้านดนตรี กีฬา ศิลปะ และอื่น ๆ
ทั้งนี้นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการได้มอบหมายให้สํานักงานปลัดกระทรวงศึกษาธิการ (สป.ศธ.) และสํานักงานคณะกรรมการการศึกษาขั้นพื้นฐาน (สพฐ.) ประสานงานกับ สสส. เพื่อประชาสัมพันธ์เผยแพร่กิจกรรมต่าง ๆ ตลอดจนนํานักเรียนเข้าร่วมกิจกรรมตามความเหมาะสมในช่วงปิดภาคเรียนนี้
●นายกฯ สั่ง ป.ป.ท. ร่วมตรวจสอบการใช้จ่ายงบทุกกระทรวง
ในที่ประชุมคณะรัฐมนตรีพล.อ.ประยุทธ์ จันทร์โอชา นายกรัฐมนตรียังได้มีข้อสั่งการให้คณะกรรมการป้องกันและปราบปรามการทุจริต (ป.ป.ท.) ไปตรวจสอบการใช้จ่ายงบประมาณภาครัฐในทุกกระทรวง ทุกหน่วยงาน ทุกโครงการที่พบว่ามีปัญหาทุจริต โดยจะต้องทําให้เกิดความชัดเจนและความเป็นธรรม และให้ทุกกระทรวงไปเร่งรัดการดําเนินงานของหน่วยงานที่มีการตั้งกรรมการสืบสวนสอบสวนต่าง ๆ ให้เสร็จสิ้นภายใน 3 เดือน หากดําเนินงานล่าช้ากว่าที่มอบหมายให้ ป.ป.ท. ตรวจสอบ ให้เป็นความรับผิดชอบของแต่ละกระทรวงหรือหน่วยงานนั้น ๆ
ในส่วนของกระทรวงศึกษาธิการรมว.ศึกษาธิการ ได้สั่งการให้ทุกหน่วยงานในองค์กรหลัก ซึ่งรับผิดชอบเกี่ยวกับกองทุนต่าง ๆ ทุกกองทุน ให้ตรวจสอบการดําเนินงานอีกครั้งหนึ่งว่ามีปัญหา ข้อขัดข้อง หรืออุปสรรคประการใดหรือไม่ แล้วนําสรุปรายงานต่อ รมว.ศึกษาธิการ โดยด่วน
ศ.คลินิก นพ.อุดม คชินทรแจ้งให้ที่ประชุมเพิ่มเติมด้วยว่า นายกรัฐมนตรีต้องการให้แต่ละกระทรวงมีผลงานออกมาเป็นรูปธรรม สอดคล้องกับยุทธศาสตร์ชาติและการปฏิรูปประเทศ โดยให้รายงานผลการดําเนินงานต่อคณะรัฐมนตรีภายในเวลา 3 เดือน
● ศธ.รายงานความคืบหน้าการใช้ยางพารา เพื่อช่วยเหลือสนับสนุนเกษตรกรสวนยางพารา
สืบเนื่องจากการที่คณะรัฐมนตรีได้เคยขอความร่วมมือให้ทุกหน่วยงานภาครัฐ สนับสนุนผลิตภัณฑ์ที่ทํามาจากยางพาราอย่างจริงจัง เพื่อช่วยเหลือเกษตรกรสวนยางพารานั้น
นายพีระ รัตนวิจิตร รองปลัดกระทรวงศึกษาธิการได้กล่าวรายงานให้ที่ประชุมรับทราบว่า ได้เชิญผู้ว่าการการยางแห่งประเทศไทย และผู้แทน สพฐ. มาร่วมกันหารือถึงปัญหา เพื่อกําหนดรูปแบบรายการการใช้ยางพารา ไม่ว่าจะเป็นพื้นสนามวอลเลย์บอล สนามตะกร้อ สนามฟุตซอล ตลอดจนลานกีฬาเด็กประถม โดยได้ตรวจสอบยางพาราที่ได้รับมาตรฐานผลิตภัณฑ์อุตสาหกรรม (มอก.) พบว่ามีบริษัทที่จดทะเบียนไว้ตั้งแต่ปี 2558 มียางพาราที่คุณภาพดีมากและเคยทําพื้นสนามกีฬาให้โรงเรียนบางยี่ขันวิทยาคมมาแล้ว จึงมอบข้อมูลและรายละเอียดให้กับผู้ว่าการยางแห่งประเทศไทย เพื่อหาแนวทางให้ ศธ. สามารถจัดหายางพารามาใช้ได้อย่างถูกต้องตามมาตรฐานผลิตภัณฑ์อุตสาหกรรม ซึ่งถือเป็นความก้าวหน้าที่ ศธ. พยายามสนับสนุนผลิตภัณฑ์จากยางพาราเพื่อช่วยเหลือเกษตรกร
นายสุเทพ ชิตยวงษ์ เลขาธิการคณะกรรมการการอาชีวศึกษากล่าวเพิ่มเติมด้วยว่า เมื่อ 2 สัปดาห์ที่ผ่านมาได้มีการทําบันทึกข้อตกลง MOU ร่วมกันระหว่างสํานักงานคณะกรรมการการอาชีวศึกษา (สอศ.) การยางแห่งประเทศไทย และกรมราชทัณฑ์ ร่วมกันสนับสนุนการเรียนการสอนหลักสูตร "เทคโนโลยีการยาง" เพื่อหาแนวทางช่วยเหลือเกษตรกรสวนยางพารา ตามนโยบายรัฐบาล
●กศน.เดินหน้า "ไทยนิยม ยั่งยืน"
น.ส.โสมอุษา เลี้ยงถนอม รองเลขาธิการ กศน.รายงานให้ที่ประชุมทราบความก้าวหน้าการขับเคลื่อนโครงการไทยนิยม ยั่งยืน ว่า กศน.ได้ร่วมกับกระทรวงมหาดไทย และ กอ.รมน.จังหวัด จัดโครงการอบรมประวัติศาสตร์ชาติไทยและบุญคุณของพระมหากษัตริย์ ให้แก่ข้าราชการกว่า 15,000 คน ในพื้นที่ 30 จังหวัด และสร้างวิทยากรบรรยายเนื้อหาเกี่ยวกับสถาบันพระมหากษัตริย์ เพื่อให้ความรู้แก่ประชาชนในพื้นที่ด้วย ซึ่งผลดําเนินการมีความสอดคล้องกับนโยบายของรัฐบาลโครงการไทยนิยม ยั่งยืน "ข้อที่ 1 สัญญาประชาคมผูกใจไทยเป็นหนึ่ง"
นอกจากนี้นายกฤตชัย อรุณรัตน์ เลขาธิการ กศน.ยังได้รับการแต่งตั้งเป็นที่ปรึกษาและบรรจุเป็นกําลังพลของ กอ.รมน. และได้แต่งตั้ง ผอ.กศน.จังหวัด เข้าร่วมเป็นกรรมการและเป็นกําลังพลของ กอ.รมน.จังหวัด ด้วย
● แนะเปลี่ยนชื่อโรงเรียนประชารัฐ ลดปัญหาความเข้าใจคลาดเคลื่อน
พล.อ.สุรเชษฐ์ ชัยวงศ์ได้หารือกับที่ประชุมองค์กรหลัก กรณีโรงเรียนประชารัฐ (ดีใกล้บ้าน) มีชื่อซ้ําซ้อนกับโรงเรียนประชารัฐจังหวัดชายแดนภาคใต้ โดยโรงเรียนประชารัฐนั้นมาจาก "โครงการสานพลังประชารัฐ" ที่มีภาคเอกชนเข้ามาร่วมขับเคลื่อนจึงเห็นควรให้ใช้ชื่อว่า “โรงเรียนสานพลังประชารัฐ”เพื่อให้สอดคล้องกับวัตถุประสงค์ที่เริ่มต้นมา
และไม่เป็นการซ้ําซ้อนกับ"โรงเรียนประชารัฐจังหวัดชายแดนภาคใต้"ที่ สพฐ. ร่วมกับ สอศ. จัดทําขึ้นในพื้นที่จังหวัดชายแดนภาคใต้ เพื่อให้เด็กที่ผู้ปกครองมีรายได้ไม่เกิน 30,000 บาทต่อปี หรือผู้ที่ลงทะเบียนบัตรสวัสดิการแห่งรัฐได้มีโอกาสทางการศึกษา ตามนโยบายของนายกรัฐมนตรี
●คณะสมาชิกองค์การความร่วมมืออิสลาม (OIC) เยี่ยมชมการทํางานของหน่วยงานต่างๆ ในพื้นที่จังหวัดชายแดนภาคใต้
พล.อ.สุรเชษฐ์ ชัยวงศ์กล่าวว่า เมื่อเร็ว ๆ นี้ คณะสมาชิกจากองค์การความร่วมมืออิสลาม (The Organization of Islamic Cooperation:OIC) ในฐานะแขกของกระทรวงการต่างประเทศ ได้เข้าพบผู้อํานวยการรักษาความมั่นคงภายในภาค 4 ส่วนหน้า และเข้าพบตนในฐานะรมช.ศึกษาธิการและหัวหน้าผู้แทนพิเศษของรัฐบาลในการแก้ไขปัญหาจังหวัดชายแดนภาคใต้ ตลอดจนเยี่ยมชมการทํางานของศูนย์อํานวยการบริหารจังหวัดชายแดนภาคใต้ (ศอ.บต.) หน่วยงานทางการศึกษา มหาวิทยาลัยนราธิวาสราชนครินทร์ และหน่วยงานต่าง ๆ ในพื้นที่จังหวัดชายแดนภาคใต้
จากการพบปะครั้งนี้ Mr Salih Mutlu Sen เอกอัครราชทูตผู้แทนถาวรสาธารณรัฐตุรกี หัวหน้าคณะ OICกล่าวชื่นชมการพัฒนาการศึกษาของจังหวัดชายแดนภาคใต้ และมีข้อเสนอแนะว่าควรมีการเรียนสายสามัญควบคู่กับการเรียนศาสนา เพื่อพัฒนาเยาวชนมุสลิมในจังหวัดชายแดนภาคใต้ให้มีความรู้ในสายสามัญ สามารถเทียบโอนวุฒิการศึกษาได้ โดยเรียนทั้งสายวิทยาศาสตร์ สายสังคม และสายอาชีพ นําไปสู่การพัฒนาประเทศ ซึ่งตนได้ชี้แจงว่า ศธ.ได้ดําเนินการอย่างเข้มแข็งต่อเนื่องมากว่า 3 ปี เพื่อพัฒนาคุณภาพการศึกษาในพื้นที่จังหวัดชายแดนภาคใต้ โดยในส่วนของโรงเรียนที่มีการเรียนการสอน ได้ยึดโยงกับอัตลักษณ์ ประเพณี วัฒนธรรมในพื้นที่ ไม่ว่าจะเป็นโรงเรียนเอกชนสอนศาสนาอิสลาม ศูนย์การศึกษาอิสลามประจํามัสยิด (ตาดีกา) สถาบันศึกษาปอเนาะ
อีกทั้ง ศธ.ได้ร่วมกับผู้นําทางศาสนา และองค์กรภาคประชาชน พัฒนาหลักสูตรขึ้นมาซึ่งขณะนี้ได้ดําเนินการสําเร็จทั้ง 2 ส่วน คือ1) หลักสูตรอิสลามศึกษาฟัรฎูอีนประจํามัสยิด (ตาดีกา)ระดับอิสลามศึกษาตอนต้น ประกาศใช้เมื่อวันที่ 27 ตุลาคม 2559 เป็นหลักสูตร 6 ปีสําหรับชั้นประถมศึกษา ที่อยู่ในมาตรฐานเดียวกันในศูนย์การศึกษาอิสลามประจํามัสยิด ซึ่งขณะนี้อยู่ระหว่างการเริ่มใช้ในปีแรกและจะมีการประเมินผลว่าควรมีการพัฒนาอย่างไรต่อไป
ในส่วนของสถาบันศึกษาปอเนาะที่เดิมมีการสอนหลากหลายแนวทางนั้น ได้มีการร่วมหารือโดยนําข้อดีจากทุกแนวทาง มาจัดทําเป็น2) หลักสูตรอิสลามศึกษาในสถาบันศึกษาปอเนาะซึ่งได้ประกาศใช้ไปแล้วเมื่อวันที่ 15 กุมภาพันธ์ 2561 สําหรับหลักสูตรประถม มัธยมต้น มัธยมปลาย เพื่อความเข้าใจในการทํางาน ประถมเรียน 4 ปี มัธยมต้นเรียน 3 ปี มัธยมปลายเรียน 3 ปี รวม 10 ปี เรียกว่าหลักสูตร 4-3-3 โดยยืนยันว่าทั้ง 2 หลักสูตรนั้นได้รับความเห็นชอบและเป็นไปตามความพึงพอใจของผู้เรียนผู้สอนในพื้นที่ ที่สําคัญคือได้รับความเห็นชอบจากสํานักจุฬาราชมนตรีเพื่อใช้ในพื้นที่จังหวัดชายแดนภาคใต้ด้วย
นอกเหนือจากการเยี่ยมชมหน่วยงานสถานศึกษาแล้วคณะสมาชิก OIC ยังได้เยี่ยมชมการทํางานโดยทั่วไปของรัฐบาล โดยหัวหน้าคณะ OIC กล่าวชื่นชมการทํางานของรัฐบาลไทย ที่มีความพยายามแก้ไขปัญหาอย่างชัดเจน เปิดกว้าง โปร่งใส จริงใจ และก่อให้เกิดความร่วมมือกับภาคประชาชน รวมถึงจะนําสิ่งต่าง ๆ เหล่านี้ ไปถ่ายทอดให้กับประเทศสมาชิก 57 ประเทศ ในการประชุมระดับโลก ที่ประเทศปากีสถาน ช่วงปลายเดือนนี้ต่อไป
Writtenปารัชญ์ ไชยเวช
Photo Creditกิตติกร แซ่หมู่,ธนภัทร จันทร์ห้างหว้า
Rewriterนวรัตน์ รามสูต
Editorบัลลังก์ โรหิตเสถียร